Rosecliff

Rosecliff on Newportin kaupungissa, Rhode Islandin osavaltiossa, Yhdysvaltain itärannikolla sijaitseva kartanomainen rakennus. Sen valmistui 1902, ja sen rakennutti nevadalainen hopeaperijätär Theresa Fair Oelrichs, jonka tarkoituksena oli rakentaa ylellinen kesänviettopaikka. Rakennuksen suunnitteli Stanford White Versailles’n palatsin Grand Trianonin mallin mukaan, ja se on vuonna 1974 valittu Yhdysvaltain historiallisten kohteiden kansalliseen rekisteriin. Nevadalainen hopeaperijätär Theresa Fair Oelrichs tilasi 1899 itselleen kartanon. Theresa Fair oli irlantilaisen maahanmuuttajan James G. Fairin tytär. Fair oli rikastunut Nevadan arvokkaan Comstock Loden hopeasuonen avulla. Theresa Fair meni vuonna 1890 naimisiin Hermann Oelrichsin kanssa, ja he ostivat seuraaavana vuonna Rosecliffin maat historioitsija George Bancroftilta. Rosecliffin suunnitteli arkkitehti Stanford White, joka otti siihen mallia Versailles’n palatsin Grand Trianonista. Sisätiloista vastasi puolestaan pariisilainen Allard et Fils, joka haki inspiraatiota ylellisestä ancien régime -ajan tyylistä. Rosecliff valmistui vuonna 1902, ja sen rakennuskustannusten on kerrottu olleen 2,5 miljoonaa dollaria. Rosecliff on yksi Newportin Bellevue Avenuen historiallisista kartanorakennuksista. Ne rakennettiin pääsääntöisesti kesäkäyttöön ja viihtymiseen. Niissä asuttiin usein vain 6–8 viikon ajan vuodesta. Monissa muissa alueen kartanoissa oli erillinen ja myöhemmin lisätty juhlasali. Rosecliffissä juhlasali oli rakennuksen keskeisin osa, sillä se oli H:n muotoisen rakennuksen keskellä. Rosecliffin viimeiset yksityiset omistajat, Monroen pariskunta antoi 1971 rakennuksen, sen huonekalut sekä lahjoituksen Preservation Society of Newport Countylle. Rosecliff valittiin vuonna 1974 Yhdysvaltain historiallisten kohteiden kansalliseen rekisteriin. Rakennuksesta on tehty museo, ja se toimii myös näyttelytilana ja hääpaikkana. Rosecliffissa on kuvattu monia elokuvia ja televisiosarjoja. Siellä kuvattuihin elokuviin kuuluvat muun muassa The Great Gatsby – Kultahattu, Tosi valheita, Amistad ja 27 Dresses – hääkuumetta. Kartanon ulkotiloja käytettiin HBO:n sarjassa The Gilded Age. Lähteet